Euroopan parlamentin ja neuvoston asetuksen (EU) N:o 1308/2013 94 artiklan 1 kohdan d alakohdassa tarkoitetun yhtenäisen asiakirjan sekä tuote-eritelmän julkaisutietojen julkaiseminen erään viinialan nimityksen osalta

(2021/C 505/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1308/2013 (1) 98 artiklassa tarkoitetulla tavalla kahden kuukauden kuluessa tästä julkaisemisesta.

YHTENÄINEN ASIAKIRJA

”ABADÍA RETUERTA”

PDO-ES-02481

Hakemuksen jättöpäivä: 12. syyskuuta 2018

1. Rekisteröitävä nimi

Abadía Retuerta

2. Maantieteellisen merkinnän tyyppi

SAN

3. Rypäletuotteiden luokat

1. Viini

4. Viini(e)n kuvaus

Valkoviinit

Valkoviinit ovat kirkkaita ja väriltään oljenkeltaisesta vihertävän- tai kullankeltaiseen. Aromissa on kivihedelmien ja/tai eksoottisten hedelmien vivahteita. Suutuntuma on tasapainoisen hapokas, ilman minkäänlaista kirpeyttä, ja jälkivaiheen aromi tuo mieleen kivihedelmät ja/tai eksoottiset hedelmät.

(*) Niiden analyyttisten ominaisuuksien osalta, joita ei ole mainittu tässä asiakirjassa, viinien on oltava voimassa olevan EU:n lainsäädännön mukaisia.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12,0 Vähimmäishappopitoisuus 60,00 milliekvivalenttia/litra Haihtuvien happojen pitoisuus enintään (milliekvivalenttia/litra) 16,7 Kokonaisrikkidioksidipitoisuus enintään (mg/litra) 200

Punaviinit

Punaviinit ovat kirkkaita, ja niiden väri on syvä tai erittäin syvä. Viinit ovat väriltään rubiininpunaisia, ja niihin tulee kypsymisen myötä meripihkaan vivahtavia sävyjä. Aromissa on punaisten ja/tai mustien hedelmien vivahteita ja häivähdys balsamimaista, mausteista ja/tai paahdettua tuoksua. Suutuntuma on ryhdikäs, ja siinä on pitkä (tai erittäin pitkä) jälkimaku. Jälkivaiheen hajuaistimuksessa yhdistyvät hedelmäiset vivahteet ja aavistus kypsytysprosessille ominaisia tuoksuja.

(*) Niiden analyyttisten ominaisuuksien osalta, joita ei ole mainittu tässä asiakirjassa, viinien on oltava voimassa olevan EU:n lainsäädännön mukaisia.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12,0 Vähimmäishappopitoisuus 60,00 milliekvivalenttia/litra Haihtuvien happojen pitoisuus enintään (milliekvivalenttia/litra) 16,7 Kokonaisrikkidioksidipitoisuus enintään (mg/litra) 150

5. Viininvalmistusmenetelmät

a. Olennaiset viininvalmistusmenetelmät

Viljelykäytännöt

Viiniköynnökset kasvatetaan espalier- tai perinteistä goblet-leikkausmenetelmää tai niiden muunnelmia käyttämällä. Vähimmäistiheys on 1 000 viiniköynnöstä hehtaarilla ja enimmäistiheys 5 000 viiniköynnöstä hehtaarilla.

Erityinen viininvalmistusmenetelmä

— Yhdestä rypälelajikkeesta valmistettaviin punaviineihin käytetään yksinomaan jotakin hyväksyttyä punaista rypälelajiketta. Useasta rypälelajikkeesta valmistettaviin punaviineihin käytetään yksilöllisesti kutakin rypälelajiketta, ja viinin leikkaaminen (eri lajikkeiden sekoittaminen) tehdään myöhemmin. Lajikkeet voidaan myös sekoittaa yhdessä astiassa ennen viinin valmistamista. Maserointi kestää 6–30 päivää.

— Useasta rypälelajikkeesta valmistettaviin valkoviineihin käytetään yksilöllisesti kutakin rypälelajiketta, ja viinin leikkaaminen (eri lajikkeiden sekoittaminen) tehdään myöhemmin. Lajikkeet voidaan myös sekoittaa yhdessä astiassa ennen viinin valmistamista. Usean lajikkeen sekoitus on tehtävä käyttämällä valkoviinille hyväksyttyjä lajikkeita. Rypäleet maseroidaan lyhyen aikaa kuorten kanssa, sen jälkeen puristetaan, ja puristemehu selkeytetään kylmässä.

— Kaikissa tapauksissa käytetään valikoitua luonnollista hiivaa.

— Vanhentamisen kestoa koskevat säännöt ovat seuraavat: — Yhdestä rypälelajikkeesta valmistettu punaviini: vanhentaminen tammitynnyrissä vähintään 12 kuukauden ajan — Useasta rypälelajikkeesta valmistettu punaviini: vanhentaminen tammitynnyrissä vähintään kuuden kuukauden ajan — Useasta rypälelajikkeesta valmistettu valkoviini: kypsyttäminen teräksestä valmistetuissa säiliöissä tai vanhentaminen tammitynnyrissä vähintään kolmen kuukauden ajan

Viininvalmistusmenetelmiin sovellettavat rajoitukset

Viinin valmistuksessa rypäleistä muuntosuhde saa olla enintään 75 prosenttia (75 litraa viiniä 100 kg rypäleitä kohti) punaisten ja valkoisten lajikkeiden osalta.

b. Enimmäistuotokset

8 000 kg rypäleitä hehtaaria kohden

60 hehtolitraa hehtaaria kohden

6. Rajattu maantieteellinen alue

Rajattu maantieteellinen alue kuuluu Sardón de Dueron kuntaan Valladolidin maakunnassa ja sijaitsee polygonissa 2 (maarekisterissä rajattu alue), johon sisältyvät seuraavat lohkot: lohko 1, lohko 4, lohko 5, lohko 6, lohko 8, lohko 9, lohko 10, lohko 13, lohko 14 ja lohko 9000, siten kuin niihin viitataan Espanjan viljelylohkojen tunnistamisjärjestelmässä (SIGPAC) ja sellaisina kuin ne on julkaistu toimivaltaisen viranomaisen hyväksynnän päivämääränä. Lohkot muodostavat yhtenäisen maa-alueen.

Polygoni Lohko Pinta-ala (ha) 2 1 146,69 2 4 73,06 2 5 116,6 2 6 55,82 2 8 30,12 2 9 9,44 2 10 10,12 2 13 2,99 2 14 115,21 2 9 000 0,44 Yhteensä 560,49 ha

7. Pääasiallinen rypälelajike / pääasialliset rypälelajikkeet

ALBILLO MAYOR

CABERNET FRANC

CABERNET SAUVIGNON

GARNACHA TINTA

GEWÜRZTRAMINER

GODELLO

GRACIANO

MALBEC

MERLOT

PETIT VERDOT

PINOT NOIR

RIESLING

SAUVIGNON BLANC

SYRAH

TEMPRANILLO

VERDEJO

8. Yhteyden/yhteyksien kuvaus

YMPÄRISTÖOLOSUHTEET (LUONTOON LIITTYVÄT TEKIJÄT)

Rajattu maantieteellinen alue on 560,59 hehtaarin kokoinen yhtenäinen maa-alue. Se sijaitsee maantieteellisellä alueella, johon on historiallisesti viitattu nimellä ”Abadía Retuerta” viitaten paikkaan, joka koostuu Retuertan luostarin ympärillä olevista laajoista maa-alueista. Espanjan kielen kuninkaallisen akatemian sanakirjan (Diccionario de la Real Academia de la Lengua Española) antaman toisen merkityksen mukaan ”abadía” on luostarikirkko, jolla on omaa aluetta ja jonka johdossa toimii apotti. Luostarit saivat alueen maat kuninkaallisilta ja aatelisilta. Abadía Retuertan tapauksessa tämä tapahtui vuonna 1143. Duerojoen laaksosta tuli muslimivallan jälkeen alue, jolle sijoittautui monia luostareita. Evankeliumin julistamisen lisäksi niillä oli tärkeä taloudellinen rooli, sillä ne ohjasivat kotieläintuotantoa ja viljelyä. Merkittävien luostarien olemassaolo merkitsi, että alue kasvoi maatalouden kannalta tärkeäksi. Yhteys viinintuotantoon on ollut erityisen merkittävä ja säilynyt sellaisena tähän päivään saakka.

Abadía Retuertan maantieteellisen alueen rajat ovat luonnolliset: Duerojoki pohjoisessa ja El Carrascal -vuori etelässä. Molemmat ovat suojeltuja alueita ja yhteisön tärkeinä pitämiä alueita.

Abadía Retuertan sijainti on erityinen: Valladolidin maakunnan läpi virtaavan Duerojoen muodostaman laakson pohjalla jokialtaan kapeimmassa kohdassa. Rajattu maantieteellinen alue sijaitsee joen erään mutkan pengerretyllä rannalla, jota reunustavat kaksi korkeammalla (880 m korkeudessa) sijaitsevaa kalkkikivi- ja merkelipitoista tasankoa. Ne sijaitsevat lähellä toisiaan ja muodostavat alueen pohjoisen ja eteläisen rajan. Rautatammi- ja mäntymetsät, jotka säätelevät kosteustasoa, muodostavat rajatun alueen eteläisen, itäisen ja läntisen reunan. Aluetta rajaavat kokonaisuudessaan Abadía Retuertan alueen fyysiseen ympäristöön liittyvät osatekijät.

Ilmasto

Abadía Retuertan alueen ilmasto on luonteeltaan selvästi mannermainen, ja siihen vaikuttavat Atlantilta tulevat pilvet, kohtalainen sademäärä ja kuiva kesäaika. Alueen yhtä puolta reunustaa Duerojoki, joka toimii ikään kuin esteenä, ja toista puolta reunustaa tasanko, joten alue sijaitsee hyvin erityisellä ilmastovyöhykkeellä.

Alueen sääasemien tietoja on tutkittu. Viitteenä käytetään joen toisella puolen viereisellä tilalla sijaitsevaa sääasemaa (Granja Sardon) ja 12 kilometrin päässä Tudela de Duerossa, joka sijaitsee SMM:n Castilla y Léon piiriin kuuluvista kaupungeista lähimpänä, sijaitsevaa asemaa.

Taulukosta 1 nähdään, että lämpötila on korkea kesällä ja matala talvella ja että lämpövaihtelut ovat merkittäviä. Esimerkiksi Abadía Retuertassa absoluuttisesti korkeimmaksi lämpötilaksi on mitattu 42 °C ja matalimmaksi –20 °C.

Taulukko 1.

Kuukauden keskilämpötilat (°C)

Sääasema Tammi Helmi Maalis Huhti Touko Kesä Heinä Elo Syys Loka Marras Joulu Sardón (Granja) 2,7 4,1 6,6 8,6 12,7 16,6 20 19,5 16,6 11,7 6,2 3,3 Abadía Retuerta 3,1 4,8 6,2 8,8 12,5 17 20,5 19,9 16,5 11,8 6,3 3 Tudela de Duero 3,1 4,7 7,6 10,1 13,8 18,4 21,6 20,8 17,6 12,5 6,5 3,4

Lämpötilojen vertailusta voidaan todeta, että Abadía Retuertan lämpötila on lähes asteen matalampi kuin läheisessä Tudela de Dueron kunnassa, ja lämpötilaero on huomattava jopa Sardóniin verrattuna.

Abadía Retuertan viiniköynnöksien kasvukausi on siksi lyhempi. Tämä on yksi niistä seikoista, jotka tekevät paikallisesta viininviljelystä ainutlaatuisen.

Pitkään jatkuvaan kylmään kauteen liittyy suurempi hallanvaara, kun lämpötila laskee alle 0 celsiusasteen. Abadía Retuertan alueella on siten suurin hallanvaara ja lyhyin hallaton kausi.

Naapurikylien keskimääräiset sademäärät (taulukko 2) osoittavat, että alue on melko homogeeninen. Vuotuinen keskimääräinen sademäärä on noin 450 mm. Vaikka Abadía Retuertan alue saa eniten sadetta, noin 490 mm vuodessa, se on myös alue, jolla vuodenaikojen välinen vaihtelu on suurinta. Kesällä sataa vähän, mikä aiheuttaa akuuttia vesistressiä, koska potentiaalinen kokonaishaihdunta (PET) on suuri.

Taulukko 2

Vuotuiset keskilämpötilat ja sademäärä (°C)

SÄÄASEMA Vuoden keskilämpötila (oC) Vuotuinen sademäärä (mm) Sardón (Granja) 10,7 450,3 ABADÍA RETUERTA 10,8 489,8 Tudela de Duero 11,7 443,3 Valbuena de D. – 475,1 Quintanilla de O. – 435,9 Peñafiel – 475,4

Kaikkia ilmastotietoja analysoimalla voidaan määrittää Abadía Retuertan mesoilmastollinen vyöhyke, jota rajaavat Dueron allas – joka toimii lämpöesteenä erottaen alueen Granja Sardónista – ja korkealla sijaitseva Quintanillan tasanko.

Tällainen sijainti tarjoaa erityiset ilmasto-olosuhteet, joissa lähes 900 metrin korkeudella sijaitsevalta tasangolta puhaltava kylmempi ilma kohtaa Duerojoen kosteuden 725 metrin korkeudessa.

Tämä on erillinen viileä alue, jolla hallanvaara on merkittävä ja viininviljelyn bioilmastoindeksien arvot ovat suhteellisen alhaiset, mikä mahdollistaa hyvän kypsymisen, ominaisuuksiltaan erittäin tasapainoiset rypäleet ja suuren viinintuotantopotentiaalin.

Maaperä

Abadía Retuertan alue sijaitsee Espanjan laajalla pohjoisella tasangolla maa-alueella, joka koostuu muinaisesta tasoittuneesta kivestä muodostuvasta kallioperästä, jota peittävät osittain tertiääriset sedimentit.

Kivityyppejä (konglomeraattia, hiekkakiveä, merkelikiveä, jossa voi olla kipsikiveä, savea ja kalkkikiveä) samoin kuin morfologisia yksikköjä (tasangot, törmät, rinteet, pengermät ja tasainen viljelysmaa) on monenlaisia. Tätä monimuotoisuutta lisää yksi Abadía Retuertan viininviljelyalueeseen liittyvä erityispiirre: hiekkapeite, jonka syvyys vaihtelee muutamista senttimetreistä useisiin metriin. Hiekkapeitteen alle kätkeytyy usein erittäin monimuotoinen maaperä.

Abadía Retuertan alueen maaperän pH on homogeeninen ja hieman emäksinen. Maaperässä on vähän orgaanisia aineksia, ja sen rakenne vaihtelee hiekkaisesta hiuesaviseen. Hiekkaa on suuri prosenttiosuus lähes koko alueella, ja savipitoisuus kasvaa lähempänä rinnealuetta. Karbonaatin ja aktiivisen kalsiumkarbonaatin kokonaismäärä on yleensä alhainen, mutta se nousee korkeuden myötä.

YMPÄRISTÖOLOSUHTEET (INHIMILLISET TEKIJÄT)

Viiniköynnökset sidotaan tukirakenteisiin lukuun ottamatta luostaria vastapäätä olevia köynnöksiä, jotka kasvatetaan esteettisestä syistä tukematonta menetelmää (goblet) käyttämällä. Kahta eri leikkausjärjestelmää käytetään: Guyot (Sauvignon Blanc, Merlot ja Cabernet Sauvignon -lajikkeiden osalta) ja Cordon de Royat (muiden lajikkeiden osalta). Pieniterttuiset lajikkeet leikataan Guyot-leikkauksella, ja Cordon-leikkauksen avulla voidaan paremmin säädellä muiden lajikkeiden tuotantoa. Kesäleikkaus tehdään, kun viiniköynnöksissä on silmut. Tämä on tarpeen viinitarhan sadon säätelyä varten. Vaikka ehdotettu enimmäissato on 60 hehtolitraa hehtaarilta, keskimääräiset todelliset sadot eivät ylitä 40:tä hehtolitraa hehtaarilta viinitarhan käytäntöjen vuoksi. Abadía Retuerta -viinin pieni sato ja fyysiset ominaisuudet vaikuttavat sen laatuun ja erityisluonteeseen.

Viinitarhoissa vuosien ajan jatkuneiden töiden jälkeen monet istutetut lajikkeet ovat sopeutuneet Abadía Retuertan alueen maaperään. Niillä on oma erityislaatunsa ja omat erityisominaisuutensa.

Viljeltyjen rypälelajikkeiden laajan valikoiman lisäksi viininviljelyalueelle on valittu huolellisesti kotoperäisiä mikrobipopulaatioita (jotka aiheuttavat viinien tärkeimmät biokemialliset reaktiot), koska maaperä ja ilmasto-olosuhteet yhdessä varmistavat, että ne sopeutuvat hyvin ja selviävät siellä.

Tällä tavalla on eristetty useita viinialueelle kotoperäisiä mikro-organismeja, mukaan lukien kotoperäinen hiiva Saccharomyces verevisiae subsp. cerevisiae ja bakteeri Oenococcus oeni, jotka otetaan osaksi viininvalmistusprosessia jokaisen sadonkorjuun alkuvaiheessa.

Myös rypäleiden käsittely sadonkorjuun ja Abadía Retuerta -viinin valmistuksen aikana poikkeaa ympäröivän alueen perinteisestä käsittelystä. Se perustuu painovoimaan, rypäleiden käsittelytapaan, jossa vältetään pumppujen käyttöä. Tämä edistää luonnollisten prosessien kehittymistä, mikä johtaa huolellisempaan käsittelyyn. Käymisprosessissa käytettävillä kotoperäisillä mikrobeilla tuotetaan viinejä, joiden alkuperä voidaan täydellisesti tunnistaa, joiden hedelmäinen aromi säilyy paremmin ja joiden väri on vakaampi.

VIININ LAATU JA OMINAISUUDET

Abadía Retuertan alueella valmistetuilla viineillä on ainutlaatuisia ominaisuuksia, jotka ovat peräisin niiden maantieteellisen alueen erityispiirteistä:

1. Äärimmäinen ilmasto ja päivä- ja yölämpötilojen väliset voimakkaat vaihtelut mahdollistavat rypäleiden kypsymisen hitaasti ja täsmällisesti. Näin syntyy viinejä, jotka ovat väriltään syviä ja volyymiltään intensiivisiä, hyvärakenteisia ja joissa on runsaasti polyfenoliyhdisteitä, kuten antosyaaneja.

2. Maaperän rakenne, koostumus ja ravinteet sekä joen läheisyys alueella, jolla on vain vähän sateita, antavat viineille täyteläisen luonteen sekä hyvän alkoholin ja hapokkuuden tasapainon ja pH-tasapainon.

3. Viinitilalta peräisin olevien kotoperäisten hiivojen käyttö antaa viinille tunnusomaisen luonteen, monivivahteisen aromaattisen profiilin, jossa tuntuvat puhtaat, hedelmäiset ja kukkaiset aromit, jossa on raikkautta sekä hyvin erityisiä balsamin ja Välimeren alueen pensaskasvien vivahteita (yrtit kuten timjami ja laventeli, päivännoutokasvit), jotka muistuttavat viinitilan palstoja suojaavan ympäristön kasvillisuudesta ja erottavat viinit lähialueiden viineistä.

4. Painovoiman käyttö kaikissa viininvalmistusprosesseissa mahdollistaa tuotannon hellävaraisemmalla ja luonnollisemmalla tavalla. Näin saadaan aikaan runsaampi ja hedelmäisempi suutuntuma, pidempään kestävä tuoksu sekä ympäröivän alueen viinejä hienompi ja vähemmän rustiikkinen tanniininen rakenne.

5. Nämä ominaisuudet tekevät viineistä ihanteellisia kypsytykseen ja vanhentamiseen joko tynnyreissä tai punaviinien osalta pulloissa. Näin on havaittu vuodesta 1996 alkaen, jolloin tuotanto aloitettiin.

Valkoviinien tuotanto on alueella melko epätavallista korkeuden ja äärimmäisen ilmaston vuoksi, mutta osalla Abadía Retuertan alueen viljelylohkoista, jotka ovat kasvillisuuden suojaamia, lähellä Duerojokea ja joissa on muhevampaa maata ja soraa, voidaan viljellä menestyksekkäästi valkoisia lajikkeita.

Valkoviinit ovat siksi harvinaisia Duerojoen laaksossa. Abadía Retuertan viinitilalla jotkin valkoiset lajikkeet on saatu kypsymään erinomaisesti. Viinit ovat kirkkaan oljenvärisiä, ja niissä on häivähdys kullankeltaista. Viineissä on monivivahteinen ja intensiivinen tuoksu, joka muistuttaa kivihedelmiä, sekä aavistus ananaksen ja greipin ja kevyen paahteisia aromeja. Niiden volyymi ja maun täyteläisyys ovat huomion arvoisia. Pitoaika tynnyrissä antaa viinille raikkaan sitrusmaisen maun, jossa on savuisia ja hieman mausteisia aromeja.

SYY-YHTEYS

Abadía Retuertan poikkeuksellisella luonnollisella erillisalueella kapeassa Dueron laaksossa, johon kerääntyy kosteutta ja virtaa samalla kylmää ilmaa ja jossa joen kaarre ja ympäristön kasvillisuus tarjoavat suojaa, sääolosuhteet ovat epätavalliset. Niitä määrittävät puolestaan maaperän tyypit, jotka vaikuttavat selvästi tuotettujen rypäleiden ja viime kädessä niistä saatavien viinien laatuun.

Kesäinen sää (ja tarkemmin sanottuna lämpötilan vaihtelu) yhdistettynä Abadía Retuertan alueen hiekkaiseen ja soraiseen maaperään merkitsee, että auringonsäteet heijastuvat päivän aikana takaisin kohti rypäleterttuja. Maaperä on näin ollen lämmin. Yöllä laakson pohjan (jolle kertyy kosteutta ja kylmää ilmaa) lämpötilainversion orografinen vaikutus yhdessä hiekkaisen maaperän kanssa (jolla on korkeampi lämpösäteilykerron) tarkoittaa, että lämpötila laskee nopeammin. Tämä johtaa lämpötilan suurempaan vaihteluun päivän ja yön välillä, millä on suoria vaikutuksia rypäleiden kypsymistapaan alueella, ja tämän vuoksi kuoret ovat paksumpia kuin muilla alueilla. Tämä merkitsee myös, että niiden väri on syvempi antosyaanien kokonaispitoisuuden kasvaessa. Tällä tekijällä on pysyvä vaikutus viiniin siten, että maserointiprosessissa solunulkoisen käymisen ja jälkikäymisen jälkeen viinillä on voimakkaampi väri ja korkeampi polyfenolien kokonaismäärää kuvaava indeksi (Total Polyphenols Index, TPI) kuin muilla ympäröivällä alueella tuotetuilla viineillä. Näin syntyvät Abadía Retuerta -punaviinien tärkeimmät ominaisuudet: niiden erinomainen rakenne ja pitkä jälkimaku.

Vuoden keskilämpötila poikkeaa ympäröivien alueiden keskilämpötilasta, joten kypsymisprosessi on hitaampi, kausi on pidempi ja hapokkuuden tasapaino on parempi, koska tekninen kypsyysaste on tasapainoisempi. Näin saadaan viinejä, joiden happamuuden ja alkoholipitoisuuden välillä on erittäin hyvä tasapaino. Happamuutta on riittävästi, mutta kirpeys puuttuu.

Rypäleet, jotka kasvavat Abadía Retuertan alueen pääasiassa kalkkipitoisessa maaperässä, johon sisältyy vähän orgaanisia aineksia, ovat yhdessä viljelymenetelmien kanssa tarjonneet edellytykset tietyille mikro-organismeille, jotka ovat kyenneet sopeutumaan ja lisääntymään alueella. Niistä on tullut sille ominainen piirre. Kiinnostavien kantojen tunnistamisen, eristämisen ja karakterisoinnin jälkeen tämä mikrobisto oli mahdollista sisällyttää tuotantoprosessiin käyttämällä kotoperäistä hiivaa käymisprosessin aikana. Tämä antaa Abadía Retuerta -viineille erittäin yksilölliset ominaisuudet, jotka poikkeavat lähiympäristön viinien ominaisuuksista, nimittäin raikkaan ja intensiivisen aromaattisen profiilin (kuten metsämarjat, ananas, greippi, kukkaiset ja eksoottiset vivahteet). Samoin malolaktisen käymisen aikana kotoperäiset bakteerit tuottavat vähän biogeenisiä amiineja.

Vaikka rajattu maantieteellinen alue sijaitsee Castilla y León (SMM) -viinien alueella, sen viinien ominaisuudet eroavat huomattavasti näiden ja viereisellä alueella tuotettavien Ribera del Duero (SAN) -viinien ominaisuuksista:

SMM Castilla y León Abadía Retuerta ERO > 11,0 > 12,0 Suurempi kokonaisalkoholipitoisuus 16 000 kg 8 000 kg Alhaisempi hehtaarituotos < 13,36 meq/l < 16,7 meq/l Suurempi haihtuvien happojen pitoisuus





SAN Ribera del Duero Abadía Retuerta ERO > 11,0 valkoviineissä > 11,5 punaviineissä > 12,0 Suurempi kokonaisalkoholipitoisuus 7 000 8 000 kg Suurempi hehtaarituotos < 8,33 meq/l < 16,7 meq/l Suurempi haihtuvien happojen pitoisuus

Ainoa hakija hakee suojattua alkuperänimitystä ”Abadía Retuerta”, koska asetuksen (EU) N:o 1308/2013 95 artiklassa säädetyn poikkeuksen edellytykset täyttyvät. Erityisesti todetaan, että asetuksen (EY) N:o 607/2009 2 artiklan 1 kohdan vaatimukset täyttyvät:

a) Asianomainen henkilö on ainoa tuottaja kyseisellä rajatulla maantieteellisellä alueella. Kohdassa 4 kuvatulla rajatulla alueella on vain yksi viininviljelijä (joka on myös viininvalmistaja). Muita viljelijöitä tai viininviljelijöitä ei ole, joten hankkeeseen ei ole toistaiseksi mahdollista osallistua. Tulevaisuudessa kuitenkin muut tuottajat voivat käyttää rekisteröityä nimeä, jos ne sijoittuvat tälle rajatulle maantieteelliselle alueelle ja täyttävät tuote-eritelmässä asetetut edellytykset.

b) Rajattu alue sijaitsee SMM:n Castilla y León kattamalla alueella ja SAN:n Ribera del Duero kattaman alueen rajalla. Tällä alueella on sijainnistaan johtuen ominaisuuksia, jotka eroavat olennaisesti ympäröivien rajattujen alueiden ominaisuuksista, tai tuotteen ominaisuudet eroavat ympäröiviltä rajatuilta alueilta saatujen tuotteiden ominaisuuksista, kuten edellisissä kohdissa on selitetty.

Vaikka Abadía Retuerta -viineillä on SMM-merkinnällä Castilla y León varustettujen viinien ominaisuuksia, niillä on myös niistä poikkeavia ominaisuuksia, joita ei myöskään ole SAN-merkinnällä varustetuissa Ribera del Duero -viineissä. Nämä erityisominaisuudet esiintyvät vain rajatulla alueella (pago tai viinitila).

Tärkein näistä erityispiirteistä on se, että Abadía Retuertan alueen rypälelajikekartta eroaa merkittävästi viereisten viininviljelyalueiden lajikekartasta. SAN-alueella Ribera del Duero ja ympäröivillä viininviljelmillä, joilta saadaan SMM-merkinnällä varustettuja viinejä, on käytännössä Tempranillo-lajikkeen monokulttuuri (mukaan lukien lajikkeesta käytetyt synonyymit). Abadía Retuertan alueella on useita lajikkeita (jopa yhdeksän punaista ja viisi valkoista), joiden avulla voidaan valmistaa sekoiteviinejä tai omaleimaisia viinejä pelkästään Tempranillo-lajikkeesta. Tämä yhdessä jo mainittujen erityisten viljely- ja ilmasto-olosuhteiden ja vähän ihmisen osallistumista vaativien tuotanto-olosuhteiden kanssa antaa viineille niiden erityisen profiilin, joka eroaa ympäröivien alueiden viinien profiilista.

9. Olennaiset lisäedellytykset

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

1. ”Vino de pago” on asetuksen (EY) N:o 1308/2013 112 artiklan 1 kohdan a alakohdan mukainen perinteinen merkintä. Siksi kyseisen asetuksen 119 artiklan 3 kohdan b alakohdan mukaisesti tätä ilmaisua voidaan käyttää viinin merkitsemiseen merkinnän ”Denominación de Origen Protegida” (”suojattu alkuperänimitys”) sijaan.

2. SAN-merkinnällä suojattujen Abadía Retuerta -viinien etiketeissä voidaan käyttää perinteisiä ilmaisuja ”CRIANZA”, ”RESERVA” ja ”GRAN RESERVA” asetuksen (EU) N:o 1308/2013 112 artiklan 1 kohdan b alakohdan mukaisesti edellyttäen, että niissä noudatetaan voimassa olevan lainsäädännön mukaisia käyttöehtoja, jotka on esitetty sähköisessä E-Bacchus-tietokannassa.

3. Samoin SAN-merkinnällä suojattujen Abadía Retuerta -viinien etiketeissä voi olla sana ”ROBLE”, mikäli voimassa olevan lainsäädännön noudattaminen varmistetaan.

Linkki eritelmään

www.itacyl.es/documents/20143/342640/Ppta+PCC+VP+Abad%C3%ADa+Retuerta.docx/f301c97f-d1d1-efae-cf60-96b87ee0ca46?

(1) EUVL L 347, 20.12.2013, s. 671.